《泗鼎行赠戴水部》
明代·陈束

君不见周德中衰天命变，彝器飘零散区县。
郏瀼之鼎淮泗流，一没千祀无人收。
秦皇得国心泰侈，虎视雄图志未已。
已访仙源并海沂，还望瑶光浮泗水。
畚锸喧传从百官，羽骑连延照千里。
五夜斋供亲祭祠，万力咆勃鼎不起。
始知铸作通神明，入川尚自辟妖精。
彼昏劳劳安可得，精灵变化固难测。
没处空余碧水流，蒸时无复黄云色。
古来神物俟明君，今上迎祥日伫闻。
京洛芝茎日烂熳，彭城鼎气想氛氲。
法驾新传下淮右，待幸山川望来久。
才官献瑞何代无，水伯呈祥理应有。
治河使者试上书，为言伏鼎今何如。

作者简介：明浙江鄞县人，字约之，号后冈。幼时颖慧，其父破产延师教之读。稍长，博览群书。嘉靖八年进士。授礼部主事，迁员外郎，改编修。束出张聪、霍韬门，不肯亲附，为所恶，出为湖广佥事。分巡辰、沅，治有声。稍迁福建参议，改河南提学副使。以呕血死，卒年三十三。诗学初唐，与王慎中、唐顺之、赵时春、熊过、任瀚、李开先、吕高称“嘉靖八才子”。有《后冈集》。